# 2022 m. sausio-balandžio mėn. ES valstybės į trečiąsias šalis\* eksportavo daugiau sviesto, nugriebto ir nenugriebto pieno miltelių (atitinkamai toliau – LPM ir NPM) eksportas sumažėjo, o sūrių – išliko stabilus

Europos Komisijos (toliau – EK) duomenimis, šių metų sausio–balandžio mėn. ES valstybės į trečiąsias šalis\* eksportavo 70,35 tūkst. t sviesto – apie 1,2 proc. daugiau nei 2021 m. tuo pačiu laikotarpiu. Daugiausia sviesto buvo eksportuota į Jungtinę Karalystę (iš viso 12,69 tūkst. t – net 85,0 proc. daugiau nei 2021 m. sausio–balandžio mėn. Tarp ES valstybių daugiausia sviesto eksportavo Airija (iš viso 19,07 tūkst. t). Analizuojamu laikotarpiu Lietuva į trečiąsias šalis\* eksportavo 0,61 tūkst. t sviesto – daugiausia į Saudo Arabiją (iš viso 0,43 tūkst. t).

Šių metų sausio–balandžio mėn. ES valstybių LPM ir NPM eksportas į trečiąsias šalis\* sumažėjo, atitinkamai 21,7 proc. (iki 215,0 tūkst. t) ir 17,2 proc. (iki 82,46 tūkst. t). Daugiausia LPM buvo eksportuota į Kiniją (iš viso 25,45 tūkst. t) ir Alžyrą (iš viso 20,41 tūkst. t), o NPM – į Omaną (iš viso 19,84 tūkst. t). Tarp ES valstybių Belgija eksportavo daugiausia LPM (iš viso 49,51 tūkst. t), o Nyderlandai – daugiausia NPM (iš viso 25,821 tūkst. t). Nagrinėjamu laikotarpiu Lietuva į trečiąsias šalis\* eksportavo 3,20 tūkst. t LPM. EK prognozuoja, kad 2022 m. LPM eksportas turėtų padidėti apie 3,0 proc., o NPM eksportas turėtų būti apie 5,0 proc. mažesnis nei 2021 m. LPM eksporto augimui galimai įtakos turės kai kurių valstybių siekis susikaupti didesnį minėtų pieno miltelių rezervą.

Per pirmus keturis šių metų mėn. ES valstybės į trečiąsias šalis\* eksportavo 399,87 tūkst. t sūrių – beveik tiek pat kiek ir 2021 m. sausio–balandžio mėn. Daugiausia sūrių buvo eksportuota į Jungtinę Karalystę (iš viso 97,35 tūkst. t). Tarp ES valstybių Nyderlandai sūrių eksportavo daugiausia (iš viso 67,02 tūkst. t). Lietuva analizuojamu laikotarpiu į trečiąsias šalis\* eksportavo 4,28 tūkst. t. sūrių, iš kurių daugiausia: 0,88 tūkst. t – į Pietų Korėją ir 0,82 tūkst. t – į JAV. EK prognozuoja, kad šiais metais sūrių eksportas turėtų būti apie 2,0 proc. didesnis nei praėjusiais metais.

\*Jungtinės Karalystės duomenys be 2021 m. lapkričio ir gruodžio duomenų.

Šaltinis EK